La Vía del Pòrtic ha acollit este matí la jornada d’Innovació Gastronòmica
01 de desembre 2017

![](/media/tsxd0kjy/98img_9304_cuerpo1.jpg) 

 La Via del Pòrtic ha acollit este matí la jornada Innovació Gastronòmica, en la qual s'han reunit experts amb l'objectiu de donar a conéixer una sèrie d'iniciatives relacionades amb la innovació gastronòmica.

La regidora de Turisme, Natalia Antonino, ha inaugurat la jornada donant la benvinguda a tots els assistents, i ha explicat que es tracta “**d'una eina més dins de totes les iniciatives i les eines de treball que estem utilitzant en la delegació de Turisme per millorar la nostra destinació, i esta és una iniciativa més, però de luxe**”. A més, Antonino ha agraït la col·laboració de la Cambra de Comerç de València i de l'Agència Valenciana de Turisme “**que ens han permés que hui puguem comptar amb una jornada molt completa que ens va a servir per millorar la nostra destinació turísticament, cosa que ja fem també a través del SICTED**”.

La jornada Innovació Gastronòmica, organitzada per la Cambra de Comerç i cofinançada pel Fons Europeu, va dirigida a autònoms, pimes, emprenedors i empreses turístiques, agents locals del turisme, administracions i qualsevol interessat en la gastronomia. L'objectiu és conéixer casos d'innovació gastronòmica, identificar millores en processos productius, així com innovar en la cuina. A més, els assistents han pogut aprendre tècniques com la de provocar el client i crear un producte turístic al voltant de la gastronomia.

![](/media/vi0afaed/98img_9288_cuerpo2.jpg) 

 L'alcalde de Sagunt, Quico Fernández, ha expressat que “**sabem que Sagunt té una llarga trajectòria en molts àmbits de la vida social i econòmica, també ha sigut un referent patrimonial, però no ha sigut una ciutat turística. La nostra ciutat és molt bonica, però, segurament, no hem sabut aprofitar els seus recursos per a projectar Sagunt com un referent turístic, i açò és el que estem intentant fer ara amb molt esforç, amb l'ajuda de l'Agència Valenciana de Turisme, del Patronat, i, en definitiva, d'un Govern que ha intentat canviar les seues maneres de fer, i en açò estem treballant, en recuperar el turisme**”.

  
En referència a la gastronomia del municipi, el alcalde ha assegurat que “**mengem de manera extraordinària, tenim restaurants molt bons, hi ha una oferta gastronòmica diversificada”,** per açò, continua, **“hem d'aconseguir ser un referent, aprofitar els nostres productes. Els nostres cuiners i restaurants, i hem de saber emocionar, captar l'atenció i emocionar perquè la gent que ens visita puga dir que, a més d'unes platges precioses i banderes blaves, a més d'un patrimoni històric importantíssim, un patrimoni industrial de primera magnitud i de passar-ho molt bé amb les nostres festes, obres de teatre i concerts, a més es menja molt bé i de manera honesta”.**

  

“**Hui dia hi ha molts restaurants, i jo crec que la majoria estan fent un enorme esforç, estan fent tot el que esperem perquè siga un complement, perquè la gastronomia per ella mateixa ja genera turisme de qualitat, i jo crec que nosaltres comptem amb un factor absolutament fabulós, que és el personal, les persones i la formació de les persones. Amb estes idees el que hem de fer és posar-nos a treballar perquè la gent diga que va a vindre a Sagunt, al Port de Sagunt o al Camp de Morvedre perquè es menja molt bé, després d'estar en una platja magnífica i, a la vesprada, anar a veure una obra de teatre i un concert. Per tant, ací tenim una oferta integral perquè, afortunadament, tenim eixos recursos i hem de saber confiar en les nostres possibilitats, posar-nos a treballar i projectar-ho. Ja s'està notant, però encara es pot notar més**”, ha manifestat Fernández.  

  

![](/media/iepjzli4/98img_9242_cuerpo3.jpg) 

 Durant el matí, els assistents han pogut gaudir d'una ponència sobre el Programa Competitivitat Turística, on Mónica Morales, de Càmera València, ha oferit ajudes i eines de competitivitat. Més tard, Carmen Ibáñez, de la Secretaria Autonòmica de Turisme, ha comentat alguns casos d'èxit de destinacions gastronòmiques. Finalment, la doctora i investigadora de la Universitat d'Oxford i professora i coach del màster del Basque Culinary Center, Adela Balderas, ha oferit la conferència “Más allá de la experiencia del cliente”.

D’altra banda, una altra de les propostes de hui en la Via del Pòrtic, serà la I Jornada d’Arqueograstronomia Romana de Sagunt ‘Gustatio’, organitzada per la Llar dels Deus i Dinamo Cultura, que oferirà als assistents, a partir de les 18.00 hores, la conferència “Producció i consum de vi i saladures en època alt imperial romana. Recerca i reconstrucció física d'aliments d'època romana”, a càrrec del director tècnic de Dinamo Cultura, Manuel León, en col·laboració amb Saguntum Civitas. A les 19.00 hores hi haurà una visita guiada a l'espai museístic de la Via del Pòrtic i a les 20.00 hores s'oferirà un tast de vi Pal·ladi i una degustació de cuina romana a càrrec de la Taverna de la Serp.

A més, com a colofó d'estes jornades, tot aquell que desitge seguir degustant la gastronomia de l'antiga Roma, els espais gastronòmics Gastroduc i Restaurant Le Fou oferiran sopars amb plats i menús de cuina alt imperial romana en els seus establiments.

![](/media/e3lgf1px/98img_9300_cuerpo4.jpg) 

*   [](http://www.facebook.com/sharer.php?u=https://aytosagunto.es/va/actualitat/la-via-del-portic-ha-acollit-este-mati-la-jornada-d-innovacio-gastronomica/ "Facebook")
*   [](http://twitter.com/share?url=https://aytosagunto.es/va/actualitat/la-via-del-portic-ha-acollit-este-mati-la-jornada-d-innovacio-gastronomica/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-via-del-portic-ha-acollit-este-mati-la-jornada-d-innovacio-gastronomica/ "Linked In")
*   [](mailto:?body=https://aytosagunto.es/va/actualitat/la-via-del-portic-ha-acollit-este-mati-la-jornada-d-innovacio-gastronomica/)